Neringos gimnazija

Neringos gimnazija – dieninė, savarankiško mokymosi bendrojo lavinimo mokykla Neringoje, Nidoje, G. D. Kuverto g. 12, vykdanti pradinio, pagrindinio, vidurinio ir papildomo ugdymo programas. Dėstomoji – lietuvių kalba, įstaigos kodas – 190893381, steigėjas – Neringos savivaldybės taryba.

Gimnazijoje siekiama plėtoti švietimo įstaigos kultūrą, gerinant jos įvaizdį ir stiprinant vertybinių nuostatų ugdymą, integruoti pradinius marinistinio ugdymo pradmenis. Įgyvendinamos priemonės kelti mokytojų dalykines bei vadybines kompetencijas, mokinių mokymosi motyvaciją, vykdyti mokinių profesinį orientavimą, kurti jaukią mokymosi aplinką.

Istorija 

1745 m. atidaryta pirmoji mokykla Nidoje. 1924 m. pastatytas naujas mūrinis dviejų aukštų pastatas, skirtas dvikomplektei pradinei mokyklai su dviem butais mokytojams. 1932 m. pastatytas dabartinis Nidos mokyklos senasis pastatas.

1946 m. pakeistas mokyklos pavadinimas – Klaipėdos apskrities pradinė mokykla. 1948–1958 m. – Klaipėdos miesto 6-oji septynmetė mokykla. Iki 1956 m. pastatas priklausė Klaipėdos DŽDT, vasario 3 d. Vykdomajam komitetui, vėliau perduotas Klaipėdos liaudies švietimo skyriui. 1958–1962 m. vadinosi Klaipėdos 3-oji septynmetė mokykla, nuo 1962 m. Neringos miesto 1-oji aštuonmetė mokykla. 1964 m. pastatytas šešiakomplektis dviejų aukštų mokyklos priestatas. Nuo 1969 m. mokykla pradeda peraugti į vidurinę mokyklą. 1970 m. pastatytas 40 vietų bendrabutis, 1971 m. sporto salė. 1972 m. išleista 1-oji abiturientų laida. 1973 m. įvesta kabinetinė sistema.

1987–1990 m. atlikti mokyklos rekonstrukcijos projektavimo darbai (projekto autorius S. Plungė). Nuo 1990 m. tikslinama mokyklos rekonstrukcija (projekto vadovė Danutė Januševičienė, architektė Rasa Jurgaitienė). Tik 1996 m. po rekonstrukcijos atidaryta senoji mokyklos dalis, 1999 m. duris atvėrė pagrindinis mokomasis korpusas. Tuometinis Seimo pirmininkas V. Landsbergis, sveikindamas mokyklos bendruomenę šia proga, palinkėjo kūrybingo darbo, atkuriant Lietuvos dvasią. 2002 m. rugsėjo mėnesį atidarytas technologijos kabinetas berniukams, 100 vietų aktų salė ir 80 vietų valgykla.
2005 m. gruodžio 12 d. - atidaryta naujai rekonstruota sporto salė.

Gimnazijoje nuo 1933 m. veikia biblioteka. Šiuo metu toje pačioje patalpoje yra ir nedidelė skaitykla su kompiuteriais ir interneto ryšiu. Gimnazijos bibliotekoje pradėta diegti mokyklų bibliotekų informacinė sistema MOBIS, kurios pagalba automatizuoti visi bibliotekiniai procesai nuo dokumento gavimo, jo aprašymo iki skaitytojų aptarnavimo. Nuo 2005 m. gegužės mėn. pradėta kurti bibliotekos fondo duomenų bazė, kurioje sukaupta beveik 4000 bibliografinių įrašų.

Mokyklos himnas 

Mokyklos himno žožius sukūrė Dagmara Daudžvardytė (7 klasės mokinė, 2002 m. išvykusi mokytis į Klaipėdą), muziką – R. Runša.

Kur marios, pušys ir daug saulės
Kaštono nuostabūs žiedai,
Lyg jūra mokykla mus kviečia
Ant kalno blizgančiais stogais.

Jei nori daug ką tu suprasti
Jei dar mąstyt nepavargai,
Gali čia draugo petį rasti,
Čia pedagogai kaip tėvai.

Priedainis:

Svajonių rūmas- mokykla ant kalno.
Ir stebuklinga pasakų pilis.
Ant Kuršių nerijos smėlėto delno
Vaikystės nuostabi šalis.

Čia nuolat visko mes išmokstam:
Rašyt, skaičiuot, mylėt, svajot.
Apie šviesius šiuos mokslo rūmus
Mes nepaliausime kartot.

Priedainis

Direktoriai 
 1968–1990 m. Stanislovas Valančius
 1990–1997 m. Vigantas Giedraitis
 1997–2011 m. Rūta Žeimienė
 nuo 2011 m. Simas Survila

Žymūs mokytojai 
 Vigantas Giedraitis, Neringos politikas

Žymūs mokiniai 
 Neringa Abrutytė, poetė, vertėja
 Andrius Bagdonas, Neringos politikas
 Arūnas Burkšas, politinis veikėjas
 Ričardas Kičiatovas, Neringos politikas
 Ričardas Krištapavičius, dailininkas architektas, nacionalinės kultūros ir meno premijos laureatas
 Algimantas Seselskis, Neringos politikas
 Nijolė Strakauskaitė, humanitarinių mokslų daktarė, docentė
 Saulius Vaitkus, medicinos daktaras, profesorius
 Genadijus Linas Vodopjanovas, Lietuvos kunigas, Panevėžio vyskupijos vyskupas ordinaras
 Lauryna Bendžiūnaitė, operos solistė

Galerija

Nuorodos 
 Mokyklos svetainė
 Apie mokyklą aikos.smm.lt svetainėje

Lietuvos gimnazijos
Neringos savivaldybės mokyklos
Nida